《赠别子瞻》
宋代·沈辽

平生雅游眉阳客，五年不见须已白。借田东坡在江北，芟夷蓬已自种麦。

相逢不尽一樽酒，故态那复论欢戚。手抱阿武劝馀沥，维摩老夫失定力。

老夫寂寂出三湘，更欲卜居池水阳。薄田止须数十亩，田上更树麻与桑。

老来正苦迫生事，清明虽近犹可秧。罢亚若可博乾麨，以无易有遥相望。

我舟即行不可驻，欲卜后会诚茫茫。他时有信若可寄，不用辛苦为诗章。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。